Covid-19 skop Poemas se wind uit | Netwerk24
Mario Ledesma, Argentinië se afrigter, is verlede week positief getoets vir Covid-19. Foto: Getty Images
Argentinië se groep vir die Rugbykampioenskap in Australië sal die week nog twee keer vir Covid-19 getoets word nadat 'n gros spelers die virus opgedoen het.
Die spelers, wat tans by 'n oefenkamp skaaf vir die toernooi wat in November in Australië afskop, sal Maandag en weer Donderdag getoets word, het die Argentynse Rugbyunie (UAR) in 'n verklaring gesê.
Dit volg nadat meer as 'n dosyn spelers en lede van die bestuurspan in die afgelope twee weke Covid-19 onder lede gekry het.
Daar is tans 11 aktiewe gevalle onder die spelers, terwyl ses van die groep wat verlede maand positief getoets is, darem nou die groen lig gekry het om weer te kan terugkeer tot die oefenkamp.
Mario Ledesma, die Poemas se hoofafrigter, asook die hulpafrigters Nicolas Fernandez Miranda en Juan Martin Fernandez Lobbe, is almal verlede week positief getoets.
Die UAR sê hy is steeds besig om aan sy reisplanne te werk nadat Sanzaar verlede week aangekondig het dat Australië van 7 November tot 12 Desember as gasheer vir die Rugbykampioenskap sal optree. – Reuters